钦定古今图书集成/明伦汇编/氏族典/第203卷 > 高仁厚
## 钦定古今图书集成/明伦汇编/氏族典/第203卷 > 高仁厚

按《唐书高仁厚传》，仁厚亡，其系出，初事剑南西川节
度使陈敬瑄为营使。黄巢陷京师，天子出居成都，敬
瑄遣黄头军部将李鋋、巩咸以兵万五千戍兴平，数
败巢兵，贼号蜀兵为“鸦儿”，每战辄戒曰：“毋与鸦儿斗！”
敬瑄喜其兵可用，益选卒二千，使仁厚将而东。会邛
州贼阡能，众数万，略诸县，涪州刺史韩秀昇等乱峡
中，韩求反蜀州，敬瑄召仁厚还，使督兵四讨。贼渠罗
浑擎设伏诈降，仁厚遣将不持兵入谕其众，皆真降。
浑擎诈穷而逸，吏执之降。韩求知大贼已禽，赴水死，
众钩出，斩以徇，馀栅皆下。仁厚还，天子御楼劳军，授
仁厚检校尚书左仆射、眉州刺史。敬瑄与仁厚谋曰：
“秀昇未禽，贡输梗夺，百官乏奉，民不盐食。公能破贼，
当以东川待公。”仁厚许之，诏拜行军司马。仁厚以锐
兵濒江而阵，夜以千卒薄营火而噪之。秀昇率舟兵
救火，仁厚遣人鹜没，凿舟皆沉，众惧多溃。秀昇斩溃
兵，欲胁止之，众怒，执秀昇以降。仁厚槛车送行在，斩
于市。东川节度使杨师立，初隶神策军，累迁检校司
空、同中书门下平章事。闻敬瑄以仁厚代己，有望言，
敬瑄讽帝召师立以本官兼尚书右仆射。师立益怒，
移檄言敬瑄十罪，杀监军田绘。屯涪城。遣兵攻绵州，
不克。又檄剑州刺史姚卓文共攻成都，卓文不应，帝
乃下诏削官爵。敬瑄即表仁厚为东川节度留后，率兵讨之。师立遣大将张士安、郑君雄守鹿头关。师立
婴城，阅四旬夜，出兵扰北栅，伏发，击走之，于是士安
不敢出。师立自督士，十战皆北。仁厚约城中斩首恶
者赏，君雄乃与士安哗而进，以仁厚书示师立，自沈
于池死。君雄悉诛其家，献首天子。仁厚入府，纵系囚，
赈贫绝，诏拜剑南东川节度使。光启二年，遂据梓州，
绝敬瑄。君雄时为遂州刺史，亦陷汉州，攻成都，敬瑄
使部将李顺之逆战，君雄死。又发维、茂州羌军击仁
厚，斩之。乾宁中，皆追赠司徒。